Zuma verwys Onteieningswetsontwerp terug na parlementPresident Jacob Zuma (Foto: GCIS) Pres. Jacob Zuma het die Onteieningswetsontwerp na die Nasionale Vergadering teruggestuur vir hersiening, 10 maande ná LP’s dit goedgekeur het, het sy kantoor Vrydag gesê. Zuma het verlede week tydens sy staatsrede gesê hy sal die wetsontwerp aan die parlement terugstuur vir verdere openbare deelname. Die wetsontwerp, wat al sedert 2008 in die pyplyn is, maak voorsiening dat grond in die openbare belang onteien kan word en poog om die rasseongelykhede in grondeienaarskap aan te spreek. Dit kan grondhervorming bespoedig en maak voorsiening dat meer kriteria oorweeg word as net die markwaarde wanneer vergoeding deur die staat aan die huidige eienaar bepaal word. Die Demokratiese Alliansie het Zuma verlede jaar gemaan om nie die Wetsontwerp te onderteken nie, aangesien dit teenstrydig is met artikels 25 en 26 van die Grondwet wat betref die reg tot eiendom en die reg, om nie sonder ŉ hofbevel ontset te word nie. Zuma het in Julie 2016 die speaker van die Nasionale Vergadering en die voorsitter van die Nasionale Raad van Provinsies versoek om hom te adviseer oor die proses wat die parlement gevolg het om die Onteieningswetsontwerp goed te keur. Die wetsontwerp is in daardie stadium na die president verwys om dit as ŉ wet te bekragtig nadat dit in die parlement goedgekeur is. Zuma het verskeie petisies van individue en organisasies ontvang teen die bekragtiging van die wetsontwerp. Die besware het ŉ aantal kwessies uitgewys wat die prosedure betref wat die parlement gevolg het, waaronder: “Die president het gevolglik die parlement versoek om hom in te lig oor die proses wat gevolg is om die wetsontwerp goed te keur,” het Zuma se kantoor destyds gesê.